„Szemétségéért” akár öt évet is kaphat a férfi
Az erdő mellett dobta ki a veszélyes hulladékot.
Az esztergomi férfi alkalmi munkákból él, hulladékszállítással is foglalkozik. Ezt reklámújságokban is hirdeti, noha engedélye nincs. Egy pilismaróti ingatlantulajdonos meg is bízta, hogy a házánál lévő – részben veszélyes – hulladékokat 35.000 forintért szállítsa el egy hulladéklerakóba.

A férfi 2017. december 9-én meg is jelent a házná, a hulladékot (használhatatlan nyomtatót, festékes dobozokat, építési-bontási hulladékot, hipós flakonokat) a tehergépkocsira felpakolta, a pénzt átvette, majd elindult.

A férfi Pilismarót után az erdő mellett, egy  Natura 2000 besorolású területen a hulladékokat a földre öntötte, majd elhajtott. A hulladékok alkalmasak voltak az emberi élet, testi épség, egészség, továbbá a föld, és a víz veszélyeztetésére.

Az Esztergomi Járási Ügyészség veszélyes hulladékra elkövetett hulladékgazdálkodás rendje megsértése miatt emelt vádat ellene. A férfi cselekménye egy évtől öt évig terjedő szabadságvesztéssel büntetendő.
esztergom